Экономика боюнча теориялык мектептер
Экономика боюнча теориялык мектептер - Экономика боюнча теориялык мектептер XVI-XVII кылымдарда эле пайда болгон.
 
Алар коомдук-экономикалык өнүгүү жөнүндөгү экономикалык көз карашты өтө негиздүү баяндашкан. Алсак, биринчи теориялык мектеп меркантилизм (латынча «мерканте» - соодагер, көпөс) болгон. Бул мектептин өкүлдөрү адамдардын байлыгы акча, алтын, аларга бардыгын сатып алууга болот деп эсептешкен. Бирок материалдык байлыктарды чыгаруусуз кайсы өлкөдө болбосун адамдардын жыргалчылыгын камсыз кылуу мүмкүн эместиги белгилүү.
 
Эгерде бардык элде тамак-аш жалпы жок болгондо, акча ачкачылык өлүмдөн куткарып кала албай тургандыгы белгилүү. Меркантилисттер мамлекетке сооданы кеңейтүү, өлкөдө алтын топтоо зарыл деген пикирде болушкан. Меркантилисттик мектепке удаалаш физиократтардын («физиократия» грекчеден которгондо жаратылыштын бийлиги дегенди билдирет) экономикалык көз караштары калыптанды. Бул мектептин өкүлдөрү байлыктын булагы деп айыл чарба өндүрүшүн гана эсептешкен. Анда байлык түзүүгө жаратылыштын табигый күчтөрү катышат.
 
Ошондой болсо да жаратылыш өзүнөн өзү эмгек жана капитал жумшоосуз коомдун байлыгын көбөйтө албайт. Классикалык экономикалык теориянын атасы У.Петти (1623-1687) коомдун экономикалык өнүгүшүн объективдүү закондорго жараша баалаган. Бул адам англиялык экономист болгон жана нарктын эмгектик теориясына башат салган.

Колдонулган адабияттар
Мусакожоев Ш.М. ж.б. Экономика: Жогорку окуу жайлары үчүн окуу китеби. Оңд. толукт. 2-бас./ Ш.М. Мусакожоев, Б.Ч. Ишенов, Б.Ш. Мусакожоева. - Б.: «Турар». 2011. - 528 б. ISBN 978-9967-15-095-9
Экономика